RS ร่วมกับหอการค้าไทย จัดงานสัมมนา “Business Transformation” แนะ SMEs ก้าวผ่านดิสรัปชั่น
RS ร่วมหอการค้าไทยและสภาหอการค้าแห่งประเทศไทย แนะ SMEs ไทย ก้าวข้ามดิสรัปชั่น ในงานสัมมนา “Business Transformation Outlook for SMEs Growth”
RS ร่วมหอการค้าไทยและสภาหอการค้าแห่งประเทศไทย แนะ SMEs ไทย ก้าวข้ามดิสรัปชั่น ในงานสัมมนา “Business Transformation Outlook for SMEs Growth”
7 ธ.ค. 2565

นายอธิป พีชานนท์ ในฐานะรองประธานกรรมการและประธานคณะกรรมการส่งเสริมและพัฒนาสมาคมการค้า สภาหอการค้าแห่งประเทศไทย กล่าวว่า โลกปัจจุบันเป็นช่วงเวลาที่เราเห็นการเปลี่ยนแปลงเร็ว โควิด-19 เป็นหนึ่งในตัวเร่ง เราเปลี่ยนจากคนที่ไปทำงานทุกวัน เป็นทำงานที่ไหนก็ได้ เคยทานอาหารนอกบ้าน ก็เปลี่ยนมาสั่งอาหารทานที่บ้านจากที่เคยซื้อของที่ห้าง ก็ซื้อได้เองผ่านออนไลน์ ทำไมคนให้ความสำคัญเรื่องสุขภาพ เรื่องความปลอดภัยและอนามัยมากขนาดนี้ ทำไมเราถึงกล้าทำแบบนั้น ทั้งๆ ที่เราก็ไม่เข้าใจ เช่นเดียวกับสิ่งที่อาร์เอสเป็นในปัจจุบัน อะไรที่ทำให้อาร์เอสกล้าที่จะปรับและเปลี่ยนโมเดลธุรกิจของตัวเองจากบันเทิงมาคอมเมิร์ซ จนประสบความสำเร็จ การสัมมนาในครั้งนี้ จะเป็นแนวทางให้เจ้าของธุรกิจได้เกิดแนวคิดและแรงบันดาลใจในการไปต่อยอดองค์กรของท่านให้เติบโตและแข็งแกร่งไม่มากก็น้อย
ด้าน นายสุรชัย เชษฐโชติศักดิ์ ประธานเจ้าหน้าที่บริหาร บริษัท อาร์เอส จำกัด (มหาชน) หรือ RS กล่าวว่า 40 ปีที่ผ่านมา อาร์เอส อยู่กับการเปลี่ยนแปลงมาตลอด ตั้งแต่คำว่าดิสรัปชั่น ยังไม่เป็นที่สนใจ แต่หากมองย้อนไปจะพบว่า อาร์เอส ก้าวผ่านการดิสรัปชั่นมาแล้วหลายครั้ง ตั้งแต่การเปลี่ยนแปลงจากธุรกิจครอบครัวมาสู่องค์กรมหาชน เพื่อสร้างความเป็นมืออาชีพในการบริหารงาน ต่อมาคือช่วงที่ธุรกิจเพลงเข้าสู่ยุคสตรีมมิ่ง
โดยเป็นค่ายเพลงแรกที่เห็นว่าอุตสาหกรรมเพลงทั่วโลกกำลังมีปัญหา ยุค Physical กำลังตาย และ Digital กำลังจะมา ทั้ง MP3, iPod และสตรีมมิ่ง อาร์เอส จึงปรับตัวด้วยการตัดสินใจขายโรงงานซีดีทิ้ง จนเข้าสู่ยุคดิจิทัล ซึ่งเราก็เป็นเจ้าแรกที่ได้พัฒนาแอปพลิเคชันสำหรับการฟังเพลงนอกเหนือจากการฟังบนหน้าปัดวิทยุ เพื่อเพิ่มช่องทางการฟังเพลงของ COOLfahrenheit
รวมถึงแปลงเวลาโฆษณาบนทีวิดิจิทัลของช่อง 8 ให้เป็นหน้าจอขายสินค้า จึงเป็นที่มาของการเปลี่ยนผู้ชมและผู้ฟังให้เป็นลูกค้า พร้อมกับการขยายธุรกิจเข้าสู่คอมเมิร์ซอย่างเต็มตัว ทั้งจัดตั้งบริษัทผลิตสินค้าของตัวเองและสร้างแพลตฟอร์ม RS Mall จำหน่ายสินค้าความงามและสุขภาพ นับเป็นการทรานส์ฟอร์มครั้งสำคัญที่สุด และเป็นการสร้าง New S-curve ให้ อาร์เอส กรุ๊ป เติบโตในมิติใหม่ภายใต้โมเดลธุรกิจ Entertainmerce”
“ในช่วง 7-8 ปีที่ผ่านมา เป็นยุคของ ‘ปลาฉลาด กินปลาโง่’ ซึ่งฉลาดในที่นี้คือ ขนาดเล็กหรือใหญ่ไม่สำคัญแต่ต้องทำธุรกิจแบบฉลาด ซึ่งปัจจุบัน ผมมองว่าโลกของเราเปลี่ยนไปแล้ว ปลาฉลาดไม่กินปลาโง่อีกต่อไป แต่จะอยู่ในระบบนิเวศเดียวกัน เพื่อเกื้อกูลซึ่งกันและกัน ซึ่งทุกวันนี้ในการทำธุรกิจของอาร์เอส เรามักมองหาพันธมิตรใหม่ๆ ที่มีความน่าสนใจเพื่อร่วมเติบโตไปด้วยกัน ที่สำคัญ เวลาเกิดวิกฤติให้มองว่าเป็นโอกาส พร้อมกับปรับตัวให้เร็ว เข้าไปลุยให้เร็ว ถ้าพลาดก็แก้ให้เร็ว หากไม่ไหวก็เลิกให้เร็ว ซึ่งนอกจากการปรับเปลี่ยนโมเดลธุรกิจแล้ว นักธุรกิจต้องปรับ Mindset ของคนทำงานด้วย ผ่านการสร้างค่านิยมและวัฒนธรรมองค์กรที่เหมาะสมกับสถานการณ์ทางธุรกิจของตนเองและของโลกที่เปลี่ยนแปลงไป เพราะพนักงานเป็นทรัพยากรที่มีคุณค่าในการพาองค์กรเดินไปข้างหน้าร่วมกับผู้บริหารนั่นเอง” นายสุรชัย กล่าว
สำหรับงานสัมมนา “Business Transformation Outlook for SMEs Growth” เป็นหนึ่งในกิจกรรมแบ่งปันความรู้และประสบการณ์ของ อาร์เอส กรุ๊ป ซึ่งอยู่ภายใต้โครงการ RS Young Blood ที่สนับสนุนการให้ความรู้ในแง่ทักษะอาชีพ และการทำธุรกิจแบบยั่งยืนไปสู่เยาวชน คนรุ่นใหม่ อีกทั้งยังมีผู้ประกอบการขนาดกลางและขนาดเล็กที่มีไฟในการสร้างการเติบโต โดยนำความรู้และประสบการณ์จากผู้บริหารและพนักงานของบริษัทที่มีความรู้ความสามารถและความชำนาญในด้านต่างๆ ไปสร้างแรงบันดาลใจ พร้อมนำไปปรับใช้และต่อยอดให้เกิดประโยชน์กับการศึกษา การทำงาน และการดำเนินธุรกิจในอนาคต